text: Troelsgaard matchvinder for Danmark
  17 juli 2017 kl. 04.12
  Sanne Troelsgaard er den mest scorende midtbanespiller i den danske trup ved EM i Holland.
  37 mål i 112 landskampe. Sanne Troelsgaard scorer i gennemsnit i hver tredje landskamp, og søndag aften blev hun matchvinder for Danmark ved EM i fodbold, da hun headede kampens enlige mål ind efter blot fem minutters spil mod Belgien.
  Den 29-årige midtbanespiller med en fortid i Vejen, Kolding og Sønderjyske spiller til daglig i svenske FC Rosengård. På det danske landshold er hun en af de mest rutinerede spillere, og ved EM i Holland er hun den næstmest scorende spiller i den danske trup. Kun angriberen Pernille Haarder har med sine 46 landsholdsmål scoret flere mål end Troelsgaard.
  Ikke nok med, at Sanne Troelsgaard sørgede for dansk sejr. Hun blev også kåret til kampens bedste spiller. Også målvogter Stina Lykke fra Kolding Q var med sine mange redninger stærkt medvirkende til Danmarks smalle sejr.
  Danmark møder torsdag de hollandske EM-værter, der åbnede turneringen med en 1-0-sejr over Norge i gruppe A.
  Dermed har Danmark og Holland hver tre point og Belgien og Norge nul.
  De to bedste hold fra gruppen går videre til kvartfinalerne.
  